RMS Titanic ya iku kapal penumpang darbèné "White Star Line". Titanic diyasa ing galangan kapal Harland and Wolff ing Belfast, Irlandia Lor. Titanic didésain kanggo nyaingi kapal RMS Lusitania lan RMS Mauretania duwèké Cunard Line. Titanic, digawé bareng karo kapal kembaré ya iku RMS Olympic. Kapal Titanic iku minangka salah siji saka telu kapal kelas Olympic, ya iku RMS Titanic, RMS Olympic lan Britannic. Britannic jenengé kang sapisan ya iku Gigantic, jeneng iki duwé ancas supaya dadi kapal kang paling apik lan gedhé dhéwé ing donya. Kapal Titanic digawé lan dibayari déning wong sugih ing Amérika kang jenengé J.P. Morgan lan parusahan International Mercantile Marine Co. Titanic digawé tanggal 31 Maret 1909. Awaké kapal Titanic dadi tanggal 31 Mèi 1911, lan kabèh ubarampéné dadi tanggal 31 Maret 1912.